Carcaixent es referma en la seua aposta per un estil de vida i hàbits saludables
24 de agost de 2022

Carcaixent

Fa unes setmanes l’Ajuntament de Carcaixent, a través de la Unitat de Prevenció Comunitària (UPCCA), va participar en la I Jornada Internacional «Xarxa Salut» que tenia com a eix central la Salutogènesi, la generació de salut des dels nostres municipis, en la qual es reuniren més de 350 persones de 18 països.

A la jornada va intervindre el tècnic de Carcaixent, Vicent Saúco Casanova, per tal d’explicar les diverses dinàmiques formatives en salut que s’havien dut a terme al municipi en les quals havien participat tècnics municipals, professionals d’altres administracions que intervenen en la localitat, com per exemple del Centre de Salut, part del teixit associatiu i els membres de la mesa intersectorial de promoció de la salut. I també es va considerar rellevant oferir aquesta formació a l’equip de govern i a la resta de grups polítics per tal que conegueren més profundament els eixos estratègics i els marcs teòrics del IV Pla de Salut.

Aquestes sessions, que comptaren amb formadors experts de l’empresa La Dula, foren de gran interès a la Jornada Internacional, ja que tenien com a objectius la difusió i promoció dels valors de la salut comunitària impulsant l’autonomia i capacitat ciutadana per a exercir un major control sobre si mateix i d’aquesta manera reduir les desigualtats per raons de salut, introduint els principis d’equitat i inclusió, tenint en compte les diverses necessitats.

I entre altres propostes, també es va presentar el projecte Mapa JoBe (Joventut i Benestar), del que participa Carcaixent; es tracta d’un projecte pilot que té com a objectiu educar i donar a conèixer especialment a la joventut, per ser considerada una etapa vulnerable, la importància de mantenir un bon nivell de benestar emocional. La idea és crear un mapa en el qual estiguen localitzats aquells punts (espais, col·lectius, serveis, institucions, expressions culturals, etc.) que tenen al seu abast, al municipi, generadors de benestar. El resultats d’aquest mapeig es presentaran segurament al setembre i s’espera que siga una eina transversal que s’oferisca a les i els joves en els serveis tant sanitaris com municipals per tal d’oferir una atenció integral i integradora de manera intersectorial.

Teresa Oliver, Regidora de Benestar Social, s’ha mostrat molt satisfeta de que Carcaixent participara en aquesta primera Jornada Internacional Xarxa Salut, “S’està fent molta feina en matèria de promoció de la salut i aquestes iniciatives ens permetràn articular la feina i centrar-nos en les necessitats reals de la ciutadania en estos moments tan complicats i canviants que estem vivint com a societat” i afegeix que “Aquests projectes s’engloben en l’aposta de Carcaixent pel foment d’un estil de vida i uns hàbits saludables ja que el municipi està integrat dins de la «Xarxa Salut» de la Conselleria de Sanitat Universal i Salut Pública i dins la «Estrategia de Promoción de la Salud y Prevención» del Sistema Nacional de Salut”.